## Odluka o dodjeli koncesije za zahvaćanje voda za potrebe javne vodoopskrbe "Vodovodu i kanalizaciji" d.o.o., Karlovac

### NN 10/1998 (28.1.1998.), Odluka o dodjeli koncesije za zahvaćanje voda za potrebe javne vodoopskrbe "Vodovodu i kanalizaciji" d.o.o., Karlovac

# VLADA REPUBLIKE HRVATSKE

Na temelju članka 145. stavka 2. točke 2. i članka 209. Zakona o vodama
("Narodne novine", broj 107/95), Vlada Republike Hrvatske je na sjednici
održanoj 22. siječnja 1998. godine donijela

## **ODLUKU**

### **O DODJELI KONCESIJE ZA ZAHVAĆANJE VODA ZA POTREBE JAVNE VODOOPSKRBE "VODOVODU I KANALIZACIJI" D.O.O., KARLOVAC**

I.

Vlada Republike Hrvatske (u daljnjem tekstu: Davatelj koncesije), dodjeljuje
"Vodovodu i kanalizaciji" d.o.o. iz Karlovca (u daljnjem tekstu: Korisnik
koncesije) koncesiju za zahvaćanje voda za potrebe javne vodoopskrbe.

II.

Korisnik koncesije će zahvaćati vodu putem sljedećih objekata:

- vodocrpilišta "Borlin" na sjeverozapadnom dijelu Karlovca u naselju
Borlin-Hržišće, uz prometnicu Karlovac-Novo Mesto putem 2 bunara,

- vodocrpilišta "Mekušje" na jugoistočnom dijelu grada Karlovca između
naselja Gornje Mekušje, športsko-rekreacijske zone i rijeke Korane na Mekušanskom
polju putem jednog bunara sa 3 natege,

- vodocrpilišta "Gaza-1" na sjeveroistočnom dijelu grada Karlovca u
plavnom području na Gažanskom polju u neposrednoj blizini rijeke Korane,
Kupe i njihovog ušća, a sa jugozapadne strane graniči sa obrambenim nasipom
grada Karlovca putem jednog bunara sa 7 natega,

- vodocrpilišta "Gaza-2" na sjeveroistočnom dijelu grada Karlovca u
plavnom području na Gažanskom polju u neposrednoj blizini rijeke Korane,
Kupe i njihovog ušća, a sa jugozapadne strane graniči sa obrambenim nasipom
grada Karlovca putem 6 bunara,

- vodocrpilišta "Švarča" u centralnom dijelu grada Karlovca omeđeno
naseljima Novi centar, Grabnik i Rakovac te željezničkom prugom Karlovac-Rijeka
putem 1 kopanog bunara,

- vodocrpilišta "Gaza 3" u Karlovcu na parceli kč. br. 60, 61 i 63 k.o.
Mostanje putem 2 bunara,

- izvorišta "Jurkovića mlin" sjeverozapadno od naselja Vukmanić i Knez
Gorica u dolini potoka Trebinja putem 1 kaptiranog vrela.

Korisnik koncesije će zahvaćati vodu na pojedinim vodocrpilištima do
najviše količine od:

- vodocrpilište "Borlin" 44 l/s, odnosno 1.400.000 mł/godišnje,

- vodocrpilište "Mekušje" 95 l/s, odnosno 3.000.000 mł/godišnje,

- vodocrpilište "Gaza-1" 140 l/s, odnosno 4.400.000 mł/godišnje,

- vodocrpilište "Gaza-2" 150 l/s, odnosno 4.700.000 mł/godišnje,

- vodocrpilište "Švarča" 70 l/s, odnosno 2.200.000 mł/godišnje,

- vodocrpilište "Gaza 3" 90 l/s, odnosno 2.800.000 mł/godišnje,

- vodocrpilište "Jurkovića mlin" 10 l/s, odnosno 300.000 mł/godišnje.

III.

Korisnik koncesije će koristiti koncesiju iz točke I. ove Odluke u razdoblju
od dvadeset (20) godina počev od stupanja na snagu Ugovora o koncesiji.

IV.

Korisnik koncesije će plaćati koncesijsku naknadu u godišnjem iznosu
od 10% naknade za korištenje voda koju je dužan plaćati prema Zakonu o
financiranju vodnog gospodarstva za godinu u kojoj je sklopljen Ugovor
o koncesiji u korist proračuna Republike Hrvatske.

Dinamika plaćanja naknade za koncesiju odredit će se Ugovorom o koncesiji.

Ugovorom o koncesiji ugovorit će se rok dospijeća koncesijske naknade
za 1997. godinu.

V.

Državna uprava za vode i Korisnik koncesije će u roku od 15 dana od
dana stupanja na snagu ove Odluke sklopiti Ugovor o koncesiji kojim će
se podrobnije urediti koncesijski odnos.

Korisnik koncesije koji propusti sklopiti Ugovor o koncesiji u roku
iz stavka 1. ove točke, gubi istekom tog roka prava određena ovom Odlukom.

VI.

Ova Odluka stupa na snagu danom donošenja i objavit će se u "Narodnim
novinama".

Klasa: 325-01/97-01/01
Urbroj: 5030116-98-7
Zagreb, 22. siječnja 1998.

Predsjednik **mr. Zlatko Mateša,** v. r.

Odluka, NN 10/1998-161